# Rapport fra arbeidsgruppe ved K2 som har sett på prinsipper for fremtidig rekrutering ved klinisk institutt2.

Arbeidsgruppen ble satt ned av instituttledelsen 15. april, med frist til 1. juni med å legge frem forslag til prinsipper for rekrutering innen vitenskapeliges stillinger ved Klinisk institutt2 (K2). Bakgrunnen var punktet i strategidokumentet til instituttet ***«K2 skal innen ultimo 2014 utarbeide en langsiktig og strukturert plan for strategisk rekruttering og ansettelse av faste vitenskapelige I- og II-stillinger».***

## Mandat til gruppen.

1. Gå igjennom datagrunnlaget for antall stillinger vi har på K2 i dag, sett i sammenheng med fremtidig undervisningsbehov og forskningsaktivitet til fagområdene og forskningsgruppene.
2. Drøfte, og foreslå prinsipper som skal legges til grunn for hvilke fagområder vi skal rekruttere stillinger til.

## Arbeidsgruppen bestod av:

Fire vitenskapelige i hoved og bistillinger: professor Øystein Bruserud (leder), førsteamanuensis Jørn Sagen, professor Harald Wiker, professor Lise Øvreås (prodekan mat nat).  
En fra de fast tilsatte teknikere: overingeniør Marianne Enger.

Sekretær for gruppen; administrasjonssjef Synnøve Myhre.

Arbeidsgruppen har hatt fem møter i denne perioden.

## Datagrunnlaget.

### Gruppens bestilling til administrasjonen:

* Oversikt over avgangene de neste fem årene innen hvert fagområde 2014 til 2018.
* Hva er kvinneandelen ved K2 innen de vitenskapelige stillingskategoriene
* Oversikt over antall hovedstillinger og bistillinger finansiert av grunnbevilgningen.
* Antall årsverk de neste fem årene i den enkelte forskningsgruppe, og innen hvert fagområde, finansiert av grunnbevilgningen
* Oversikt over undervisningsbehov vår og høst 2014, både på individnivå og innen hvert fagområde.
* Hva er undervisningskapasiteten for de vitenskapelige ansatte på K2 når en tar utgangspunkt i at 46 % av stillingene er øremerket undervisning.
* Vektingen fra teknikerprosessen i 2013.

(Datagrunnlaget ligger som vedlegg til denne rapporten).

### Hovedtall fra datagrunnlaget.

Fra 2014 til og med 2018 er det naturlig avgang i til sammen 12.1 årsverk innen de vitenskapelige stillingene som er finansiert av grunnbevilgningen. Totalt har vi 62 vitenskapelige årsverk ved K2.Dette er hoved- og bistillinger; man viser til oversikt over hvilke fagområder dette gjelder i vedleggene.

I tillegg er det tre årsverk innen tekniske stillinger som går av i samme periode.

Kvinneandelen i vitenskapelige stillinger ved K2 ligger på 62 % for stipendiat stillingene, mens den ligger helt nede på 3 % for førsteamanuensis-stillinger; for professor II er den 7 %, og 17 % for professor I.

Undervisningsregnskapet er åpenbart ufullstendig på grunn av betydelig underrapportering og ga ikke et godt nok grunnlag for å estimere omfanget av den undervisningen som K2’s ansatte har ansvaret for. Studieadministrasjonen tok derfor utgangspunkt i timeplanen for studieåret 2013-2014 innen hvert emne som ligger til K2, og talte opp timer medgått til ulike typer undervisning: forelesninger, gruppeundervisning, klinisk praksis, veiledning av masteroppgaver og særoppgaver, praktiske kurs, videreutdanningskurs etc. og vektet dette etter den normeringen som undervisningsregnskapet bygger på og som tidligere er vedtatt ved fakultetet.

Ut fra de verktøyene som er tilgjengelige og med kvalitetssikring av emner som vi har god oversikt over kom man frem til at omfanget av undervisningen ved K2 i dag er på ca 20200 timer per år.

Det er totalt 60 (?) vitenskapelige stillinger ved K2 per i dag? Når man tar utgangspunkt i at 46 % av de vitenskapelig stillingene som er finansiert av grunnbevilgningen skal kunne nyttes til undervisning, utgjør dette en total kapasitet på 48760 timer per år eller ca 810 timer per stilling per år. Arbeidsgruppen ønsket å trekke fra 8000 timer (1/6), for å legge til rette for å ta ut forskningstermin i tråd med avtaleverket. Da blir kapasiteten 40700 timer per år totalt.

Arbeidsgruppen legger til grunn at undervisningsbehovet vil være tilnærmet det samme ved overgang til ny studieplan i medisin i 2015. Man legger til grunn de samme forhold for studieplan innen farmasi, men at man i disse årene også skal bygge opp fagområdet galenisk farmasi.

Arbeidsgruppen vurderer undervisningskapasiteten ved K2 som tilfredsstillende selv om man må ta et forbehold om at tallene representerer anslag og at eventuelle mindre korreksjoner kan bli aktuelt. I oversikten undervisningstimer per fagområde, har en sett på antall årsverk fordelt på undervisningsbehovet de neste fem årene, der avgangene fremgår. Selv om det går av 12.1 vitenskapelige årsverk er det ingen fagområder som overskrider 46 % undervisning i denne perioden.

Når det gjelder tallgrunnlag på forskningsaktiviteten til de enkelte forskningsgruppene har arbeidsgruppen gått gjennom datasettet etter tekniker prosessen i 2013. Man har oppdatert oversikten over antall publikasjoner til også å gjelde 2013 basert på Cristin registreringen.

## Seks prinsipper for fremtidig rekrutering ved K2.

Arbeidsgruppen foreslår at man legger til grunn følgende prinsipper for hvordan man skal rekruttere til instituttets ulike fagområder. Rekkefølgen av prinsippene er ikke ment som en prioritering; man må i hvert enkelt tilfelle foreta en samlet vurdering der de enkelte prinsippene veies mot hverandre.

### 1. Stillingens betydning for eksisterende forskningsaktiviteter/forskningsmiljøer.

Om en stilling (fortsatt) skal knyttes opp mot et spesielt forskningsmiljø eller en forskningsaktivitet må vurderes i hvert enkelt tilfelle. For etablerte miljøer og aktiviteter er det naturlig at man baserer denne vurderingen på den kvalitet og det omfang av forskningen som man kan dokumentere over tid. Komiteen har ikke foretatt en selvstendig vurdering av de ulike fagmiljøene. Man har relativt nylig hatt omfattende nasjonale vurderinger av en rekke fagmiljøer, og i forbindelse med den nylige teknikerprosessen ved instituttet er det også foretatt en kartlegging av forskningsaktiviteten spesielt i forhold til fullførte doktorgrader, publikasjoner og siteringer. Komiteen har i tillegg vurdert publikasjonsaktiviteten for de enkelte forskningsgrupper for 2013 og finner at denne står i et rimelig forhold til det bilde som ble tegnet av femårsperioden 2008-2012 gjennom teknikerprosessen.

Komiteen vil understreke prinsippet om at undervisningen ønskes forskningsbasert. Man må derfor vektlegge at de store fagområdene i tilstrekkelig grad blir sikret en slik basis for sin undervisning.

Man må i tillegg vektlegge om instituttet bør prioritere nye forskningsaktiviteter integrert i eller knyttet til eksisterende aktiviteter, og i hvilken grad dette skal gjenspeiles i utlysning av stillinger. Videre bør eventuelle strategiske hensyn i forhold til nasjonale forpliktelser vektlegges, f. eks. aktivitet knyttet opp til flerregionale og nasjonale funksjoner.

### 2. Ivaretakelse av bredden i instituttets undervisningskapasitet.

Selv om instituttet som helhet i dag har en samlet undervisningskapasitet som er tilstrekkelig, må det tas hensyn til at instituttet har et svært bredt ansvarsområde.

For de delene av det medisinske utdanningsprogrammet som instituttet har ansvar for må man legge til grunn at den enkelte underviser fortrinnsvis dekker undervisning innenfor sin formelt godkjente spesialitet og eventuelt grenspesialitet. For de delene av odontologiprogrammet og farmasiprogrammet som instituttet har ansvar for, må man på tilsvarende måte legge til grunn at den enkelte underviser dekker undervisningen innenfor sine respektive fagområder. Dersom et stort fagområde ikke har formell oppdeling kan man vurdere om den faktiske oppdeling i faglige ansvarsområder er slik at den bør tas hensyn til når man skal vurdere utlysninger.

### 3. Utnyttelse av instituttets samlede undervisningskapasitet,

Kartleggingen av dagens undervisningsomfang viser at man samlet sett har forpliktelser som ligger innenfor dagens avtaleverk. Så lenge man holder seg innenfor avtaleverket bør man akseptere forskjeller i undervisningsansvar både mellom fagområder og enkeltundervisere. Man må likevel påse at forskjellene ikke blir urimelige slik at de for eksempel vanskeliggjør gjennomføring av forskningsfri innenfor de rammer som avtaleverket setter.

For vitenskapelig ansatte som ikke faller naturlig inn i medisinske, odontologiske eller farmasøytiske disipliner bør man tilstrebe å tilordne undervisningsoppgaver i tilgrensende fagområder. Dette kan blant annet nyttes til å redusere omfanget av gjenbruk av emner. Ledige undervisningskapasitet bør også kunne nyttes til å forbedre kvaliteten på undervisningen.

### 4. Prioritering av vitenskapelige hovedstillinger svarende til 70-100% stilling.

### 5. Utlysning av stillinger som førsteamanuensis.

Erfaringer fra andre institutt kan antyde at man øker antall søkere dersom man utlyser stillinger som førsteamanuensis og at man eventuelt får opprykk til professor dersom man bedømmes kompetent. Dette kan være viktig for å rekruttere kvinner og yngre forskere. Erfaringene synes også å antyde at man ikke begrenser søkermassen i forhold til søkere som bedømmes professorkompetente. Instituttet bør etter komiteens syn vurdere om man skal følge en slik praksis.

### 6. Utlysning av vitenskapelige stillinger innenfor bredere angitte fagfelt.

Komiteen ser for seg at man fortsatt vil ha behov for tradisjonelle utlysninger der man krever kompetanse innenfor avgrensede/spesifikke fagfelt. Imidlertid viser kartleggingen av instituttets nåværende undervisningsansvar at man har en relativt god samlet kapasitet uten åpenbare urimelige skjevfordelinger og uten at man går ut over avtaleverkets rammer. Den forventede naturlige avgang ved instituttet er også med noen unntak rimelig fordelt over ulike fagområder. Komiteen vil foreslå at instituttet bruker den frihet som dette gir, til å gjennomføre enkelte utlysninger av vitenskapelige stillinger der man har en bredere definisjon av det aktuelle fagområdet enten ved at man angir flere mulige fagfelt, eller begrenser fagområdet til et område hvor det skulle oppstå spesielle behov for spesialkompetanse om det så er innen medisinske, odontologiske eller farmasøytiske fag. Komiteen vil også foreslå at man kan vurdere å omdisponere enkelte stillinger slik at man søker etter personer med en spesiell kompetanse som kan bli en styrking av fellesfunksjoner innenfor instituttet, for eksempel stillinger som kan styrke felles metodeplattformer uten en på forhånd definert fagområde- eller forskningsgruppe-tilhørighet. Man vil presisere at dette fortsatt skal være vitenskapelige stillinger og at man ikke ønsker vitenskapelige stillinger erstattet med tekniske stillinger.

## Oppsummerende kommentarer.

Det ligger i komiteens forslag at man ønsker at instituttet i større grad enn tidligere skal vektlegge forskningsaktivitet og kvalitet framfor tradisjonell faglig tilknytning. Komiteen vil likevel understreke at utlysning av stillinger med et bredere definert fagfelt ikke er en nyskapning og i seg selv og ikke burde være spesielt kontroversielt Man har fulgt dette prinsippet tidligere i forbindelse med ansettelser knyttet opp til den indremedisinske undervisningen ved Haraldsplass Diakonale Sykehus. Slike utlysninger gjøres også ved andre universiteter. Utlysninger der man har et bredere fagfelt vil etter komiteens syn gjøre instituttets ansettelsespraksis mer fleksibel og kunne gjøre at yngre forskere vil ha en større trygghet for at det innen en rimelig tidshorisont vil komme framtidige utlysninger der de kan ha mulighet for å søke. Det er heller ikke urimelig å anta at det kan virke rekrutteringsfremmende i forhold til kvinner og eksterne forskere.

Komiteen ønsker altså at man har bredere utlysninger heller enn at man skal foreta sterkt begrensende interne prioriteringer før utlysning. De sterke fagmiljøenes interesser bør være ivaretatt ved at de må forventes å kunne bygge opp sterke kandidater som er konkurransedyktige i slike bredere utlysninger, mindre fagmiljø bør se på dette som en mulighet ved at det vil være flere utlysninger der gode kandidater innenfor deres felt har anledning til å søke.

Selv om vi har avdekket ledig undervisningskapasitet ved instituttet forutsetter økt bruk av bredere utlysninger og økte krav til kvalitet i undervisningen at man utvikler en fleksibel kultur i forhold til hvilke undervisningsoppgaver den enkelte skal ivareta.

Det ligger en usikkerhet i komiteens vurderinger i forhold til at det vil komme en ny studieplan og at man i framtiden trolig i økende grad vil legge vekt på nye undervisningsformer. Komiteen mener at de skisserte retningslinjene bør følges i en periode på 4-5 år og at det bør gjøres en ny vurdering og en evaluering som er fullført i løpet av 2018.

01.06.14

Øystein Bruserud Jørn Sagen Lise Øvreås Harald Wiker Marianne Enger